25 Februarie - God is nie jy nie en jy is ook nie God nie. - Jan van der Watt - www.bybelkennis.co.za
by Mitch Kalp · Published 25/02/2017 · Updated 27/01/2017
Mark 12:1-27 (fokus 12:18-27)
‘God is nie ’n dooie God of die God van die dooies nie. Julle wil dit nie glo nie, maar glo My, julle maak ’n reusefout.’ (12:27)
Hoe gaan die hemel wees? Hierdie vraag pla party mense nie, want hulle dink nie eintlik daar is so iets soos die hemel nie. Jesus het egter geweet daar is ‘n hemel en sy mense is daarheen oppad.
Jesus het dit self mooi aan die Sadusseërs, wat ook gedink het daar kan nie ‘n hemel wees nie, verduidelik. Hulle het Hom probeer vasvra en het ‘n moeilike vraag uitgedink. Hulle wou weet hoe die hemelse huweliksregister van ‘n vrou gaan lyk wat op aarde met sewe mans getroud was. Wie se vrou gaan sy in die hemel wees? Met die vraag, het hulle gedink, het hulle Jesus in die hoek.
So maklik kry jy Jesus nie vasgevra nie. Jesus draai hierdie mense se oë toe na God toe (12:24). Dink daai Sadusseërs regtig God is of dink soos ‘n mens? Dink hulle Hy hou ‘n huweliksregister soos hulle aan? ‘n Groter fout as dit kan ons omtrent nie maak as ons oor God dink nie: ons moet nooit dink Hy moet soos ons wees of net soos ons maak nie.
Nee, God is ‘n God wat anders as ons is. Hy doen dinge anders as ons, want Hy is groter as ons en sien verder as ons. Ons reëls geld nie vir Hom nie en Hy werk volgens reëls wat ons ons nie eers kan voorstel nie. As ons dus by die hemel gaan uitkom, gaan dit anders wees as wat ons dink, want dit is nie deur ‘n mens uitgedink of gemaak nie. Daar sal ons nie trou of dinge doen soos ons hier op aarde daaraan gewoond is nie, dit verseker Jesus ons. Dit gaan regtig anders wees, goddelik anders.
Hoe gaan die hemel wees? Ons moet maar wag en sien, want ons kan onsself dit nou nie eers naastenby voorstel nie. Wat ons wel weet is dat ons by God gaan wees, en dit is sowaar hemels
Kinders en die evangelie
Laaste 7 Dae: 9,286
Laaste 365 Dae: 293,659